Dombai Ulgenas
Dombai Ulgenas (rus. Домбай-Ульген, karač. Доммай ёлген) – viršukalnė Kaukazo kalnuose, Didžiajame Vandenskyros kalnagūbryje, ties Rusijos (Karačajų Čerkesija) ir Abchazijos siena. Aukštis – 4046 m (aukščiausia Abchazijos vieta). Kalnas sudarytas iš gneisų, kristalinių skalūnų, granito. Viršūnę dengia amžinieji sniegynai ir ledynai. Kalno šlaituose išteka Teberdos upė. Į šiaurę nuo kalno prasideda Dombajaus laukymė, yra Dombajaus gyvenvietė.